BÁTASZÉK Város Önkormányzata Képviselő-testületének

***10/2002.(VI.03.) ÖKR. számú***

r e n d e l e t e

**Bátaszék város Önkormányzata által fenntartott intézményekben**

**foglalkoztatott, valamint a nyugdíjas közalkalmazottak támogatásairól [[1]](#footnote-1)**

(EGYSÉGES SZERKEZETBE FOGLALT SZÖVEG)

 Bátaszék város Önkormányzat Képviselő-testülete a helyi önkormányzatokról szóló 1990. évi LXV. tv. 10. § -a (1) bekezdésének a) pontja alapján - figyelemmel a közalkalmazottak jogállásáról szóló 1992. évi XXXIII. tv.-ben (a továbbiakban: Kjt.) foglaltakra -, az aktív és nyugdíjas közalkalmazottak megbecsülése érdekében az alábbi rendeletet alkotja.

**I.**

## A rendelet hatálya

 **1. § (1)** E rendelet hatálya Bátaszék város Önkormányzat által fenntartott intézményekben (a továbbiakban: Intézmény) foglalkoztatott kinevezéssel rendelkező közalkalmazottakra terjed ki. [[2]](#footnote-2)

 **(2)** A rendelet 11. § -ában meghatározott szociális támogatások azokat a nyugállományú közalkalmazottakat illetik meg, akik az Intézménytől és jogelődjétől szereztek nyugellátásra jogosultságot.

 **(3)** Az e rendeletben meghatározott juttatások a nem teljes munkaidőben foglalkoztatott (részmunkaidős) közalkalmazottakat munkaidő-arányosan illetik meg.

 **(4)** [[3]](#footnote-3)

 **(5)** E rendelet alkalmazásában:

1. *háztartás:* az egy lakásban életvitelszerűen együttlakó személyek;
2. *jövedelem:* a személyi jövedelemadóról szóló törvényben jövedelemként meghatározott vagyoni érték (bevétel) munkavállalói járulékkal, személyi jövedelemadóval, egészségbiztosítási és nyugdíjjárulékkal, magánnyugdíj-pénztári tagdíjjal, valamint a jövedelemadóról szóló törvényben elismert költségekkel csökkentett része, függetlenül attól, hogy adómentesnek vagy adókötelesnek minősül. Nem minősül jövedelemnek a temetési segély, az alkalmanként adott átmeneti segély, a lakásfenntartási támogatás, a rendkívüli gyermekvédelmi támogatás, a nevelőszülők számára fizetett nevelési díj és külön ellátmány, az anyasági támogatás, valamint - a személyes gondoskodásért fizetendő személyi térítési díj megállapítása kivételével - a súlyos mozgáskorlátozott személyek pénzbeli közlekedési kedvezményei, a rokkantsági járadék, a vakok személyi járadéka és a fogyatékossági támogatás;
3. *juttatás:* az e rendelet 8. § -ának (1) bekezdésében felsoroltak
4. *közeli hozzátartozó:* a házastárs, az egyeneságbeli rokon, az örökbefogadott, a mostoha- és nevelt gyermek, az örökbefogadó-, a mostoha- és a nevelőszülő.
5. *támogatás:* az e rendelet 11. § -ában felsoroltak

*A juttatások és a támogatások fedezete*

 **2. § (1)** A juttatásokra és a támogatásokra adott évben kifizethető keretösszegeket a képviselő-testület az önkormányzat éves költségvetési rendeletében - az (2) - (3) bekezdés figyelembe vételével - állapítja meg.

 **(2)** A keretet - kivéve a (3) bekezdésben foglalt esetet – az Intézmény költségvetésében biztosítva juttatásonként, illetve a polgármesteri hivatal eseti támogatási keretében támogatásonként külön - külön elkülönítve, e rendelet 1. számú melléklete szerinti tartalommal és formában is meg kell állapítani. Az egyes fő kereteken belüli átcsoportosításra - az igények alapján – a juttatások esetén az Intézmény vezetője, támogatások esetén a polgármester jogosult.

 **(3)** Az illetményelőleghez szükséges pénzügyi keretet a városi önkormányzat mindenkori éves költségvetésében, az Intézmény részére jóváhagyott rendszeres személyi juttatás tartalmazza.

 **3. §** Az Intézmény vezetője valamint a polgármester felelős az e rendeletben szabályozott juttatások és támogatások fedezetéül szolgáló előirányzatok költségvetési rendelet-tervezetben való megalapozott szerepeltetéséért, valamint a jóváhagyott előirányzatok szerinti gazdálkodásért.

*A juttatások és támogatások fedezetére szolgáló keret felhasználása*

 **4. § (1)** A juttatások fedezetéül szolgáló keretet az e rendeletben meghatározottak, valamint az Intézmény Közalkalmazotti Szabályzatban meghatározott módon kell felhasználni.

 **(2)** A támogatások fedezetéül szolgáló keretet a kérelem beérkezésének sorrendjében kell felhasználni. A keret kimerülését követően beérkezett igényeket, kérelmeket a polgármester elbírálja, majd az ezt követő képviselő-testületi ülésen köteles ezek kielégítésére pótelőirányzatot igényelni.

 **5. §** Az egyes juttatásokról és támogatásokról évenként elkülönített nyilvántartást kell vezetni.

*A juttatásokkal és a támogatásokkal kapcsolatos feladatok*

 **6. § (1)** Az Intézmény vezetője a juttatásokkal kapcsolatban köteles intézkedni:

1. a juttatások körültekintő felhasználásának biztosításáról,
2. az egyes juttatásokra való jogosultság megállapításáról,
3. az egyes megítélt juttatások folyósításáról.

 **(2)** Az Intézmény vezetője a juttatásokkal kapcsolatos (1) bekezdésben meghatározott feladatai ellátását a közalkalmazotti tanács vagy a közalkalmazotti képviselő segítségével látja el.

 **7. § (1)** Az Intézmény vezetője köteles intézkedni a nyugállományú közalkalmazottak szociális helyzetének folyamatos figyelemmel kiséréséről, folyamatos kapcsolattartásról, az igényjogosultság felméréséről a *Szociális Bizottság*, az érdekképviseleti szervek bevonásával. [[4]](#footnote-4)

 **(2)** Az Intézmény vezetője az Intézménytől nyugdíjba vonult nyugállományú közalkalmazottakkal történő kapcsolattartás érdekében nyugdíjas bizottságot hozhat létre.

**II.**

**Közalkalmazotti juttatások**

**8. § (1)** A közalkalmazottak részére a képviselő-testület a következő juttatásokat biztosíthatja:

1. Szociális juttatás

ab) eseti szociális juttatás

ac) temetési juttatás

1. Illetményelőleg
2. Képzési, továbbképzési, nyelvtanulási juttatás

**(2)** Az (1) bekezdésben meghatározott juttatás mértékét az önkormányzat éves költségvetési rendeletében meghatározott keret figyelembe vételével az Intézmény vezetője a Közalkalmazotti Szabályzatban határozza meg.

**(3)** Nem adható temetési juttatás annak a közalkalmazottnak, aki illetve rá tekintettel, akinek közeli hozzátartozója az önkormányzat egyéb rendelete alapján ilyen vagy hasonló jogcímen pénzellátásban részesül vagy részesült. [[5]](#footnote-5)

 **9. §** A képviselő-testület a tartósan magas színvonalú közalkalmazottak munkájának elismerése érdekében - figyelemmel a Kjt. 39. § -ának (3) bekezdésére -, az önkormányzat éves költségvetési rendeletében munkatársi, főmunkatársi, tanácsosi, vagy főtanácsosi cím adományozásához pénzügyi fedezetet biztosít, e rendelet 2. számú mellékletében meghatározott évenkénti bontásban.

**III.**

**Nyugállományú közalkalmazottak támogatásaival kapcsolatos szabályok**

 **10. §** A nyugállományú közalkalmazott a szociális helyzetére figyelemmel, rászorultság alapján pénzbeli vagy természetbeni támogatásban részesíthető.

 **11. §** A pénzbeni és természetbeni támogatások:

1. eseti szociális *támogatás*,
2. temetési *támogatás*,
3. kedvezményes étkeztetés.

 **12. §** A 10. § -ban meghatározott támogatásokra vonatkozó közös eljárási szabályok:

1. támogatás a szociálisan rászorult nyugállományú közalkalmazott írásbeli kérelme alapján adható, melyet a polgármesterhez kell benyújtani.
2. a támogatás a 7. § (2) bekezdése alapján létrehozható bizottság kezdeményezésére – melyet a polgármesterhez írásban kell benyújtani - hivatalból is adható, ha az érintett személy támogatása indokolt.
3. a támogatásra való jogosultságot a polgármester e rendelet alapján állapítja meg, mely megítéléséről, illetve elutasításáról az érintettet határozatban értesíteni kell.
4. a megítélt támogatást határozat alapján a pénzügyi iroda a támogatás meg-ítélésétől számított 5 napon belül köteles kifizetni.

*Eseti szociális támogatás*

 **13. §** A nyugállományú közalkalmazottnak eseti szociális támogatás adható. Az eseti szociális támogatás mértéke alkalmanként 35.000.- Ft-ig terjedhet. [[6]](#footnote-6)

*Temetési támogatás*

**14. § (1)** A nyugállományú közalkalmazottnak a vele közös háztartásban élt közeli hozzátartozójának vagy magának a nyugállományú közalkalmazottnak a halála esetén temetési támogatás adható. A temetési támogatás mértéke 35.000.- Ft. [[7]](#footnote-7)

**(2)** Nem adható temetési támogatás annak a nyugállományú közalkalmazottnak, aki illetve rá tekintettel, akinek közeli hozzátartozója az önkormányzat egyéb rendelete alapján ilyen vagy hasonló jogcímen pénzellátásban részesül vagy részesült. [[8]](#footnote-8)

*Kedvezményes étkeztetés*

 **15. § (1)** A nyugállományú közalkalmazott kedvezményes étkeztetésben részesíthető.

 **(2)** A kedvezményes étkeztetést, mint támogatási formát, természetben kell biztosítani, melynek költségét közvetlenül az étkeztetést biztosító intézménynek kell folyósítani.

*1. számú melléklet a 10/2002.(VI.03.) ÖKR. számú rendelethez* [[9]](#footnote-9)

**A 2015. évben juttatásokra és támogatásokra kifizethető keret**

**a. Juttatásokra kifizethető keret**

|  |  |  |
| --- | --- | --- |
|  | **Intézmény/-ek/ megnevezése** | **Szociális** **támogatás** |
|  | Keresztély Gyula Városi Könyvtár  | 30.000.- |
|  | Petőfi Sándor Művelődési Ház | 30.000.- |
|  |  |  |
|  |  |  |
|  | **Összesen:** | **60.000.-** |

**b. Támogatásokra kifizethető keret**

|  |  |  |
| --- | --- | --- |
| **Sorszám** | **Támogatások megnevezése** |  |
| B/1. | Eseti szociális segély | 60.000.- |
| B/2. | Temetési segély | 50.000.- |
| B/3. | Kedvezményes étkeztetés | 40.000.- |
| **Támogatások összesen** |  | **150.000.-** |

*2. számú melléklet a 10/2002.(VI.03.) ÖKR. számú rendelethez*

**az önkormányzat intézményeinél a Kjt. 39. § -sa alapján adható**

**címpótlékban részesíthetők száma** [[10]](#footnote-10)

1. a rendeletet Bátaszék város Képviselő-testülete a 2002. május 28 –i ülésén fogadta el [↑](#footnote-ref-1)
2. az 1. §-ának (1) bekezdése a 3/2005.(III.14.) KTR számú rendelet 28. §-ának b) pontjával megállapított

 szöveg. Hatályos 2005. január 1-jétől. [↑](#footnote-ref-2)
3. az 1. § (4) bekezdését hatályon kívül helyezte a 4/2013.(III.1.) önk.-i rendelet 14. § (2) bekezdés c.) pontja.

 Hatályos 2013. március 1-jétől. [↑](#footnote-ref-3)
4. a dőlt betűs szó a 6/2007.(IV:02.) KTR számú rendelet 9. § (3) bekezdésének b) pontjával megállapított

 szöveg. Hatályos 2007. április 2.-ától. [↑](#footnote-ref-4)
5. a 8. § a 7/2010.(IV.06.) önkormányzati rendelet 1. §-ával megállapított szöveg.

 Hatályos 2010. április 06-ától. [↑](#footnote-ref-5)
6. a 13. § a 12/2003.(V.12.) KTR számú rendelet 1. §-ával megállapított szöveg. Hatályos 2003. május 12-étől. [↑](#footnote-ref-6)
7. a 14. § (1) bekezdése a 14/2011.(XII.01.) önk.-i rendelet 3. § (2) bekezdés g.) pontjával megállapított szöveg.

 Hatályos 2012. január 01-jétől. [↑](#footnote-ref-7)
8. a 14. § (2) bekezdése a 7/2010.(IV.06.) önkormányzati rendelet 2. §-ával megállapított szöveg.

 Hatályos 2010. április 06-ától. [↑](#footnote-ref-8)
9. a rendelet 1. számú melléklete a 3/2013.(III.5.) önk.-i rendelet 14. számú mellékletével megállapított

 szöveg. Hatályos 2016. március 7-től [↑](#footnote-ref-9)
10. a 2. számú mellékletet hatályon kívül helyezte a 4/2013.(III.1.) önk.-i rendelet 14. § (2) bekezdés c.) pontja

 azzal, hogy a közalkalmazottak jogállásáról szóló 1992. évi XXXIII. törvény 39. § (3) bekezdése alapján

 korábban munkáltatói határozattal adományozott címek után megállapított címpótlékok továbbra is megilletik

 az érintettet, illetve, hogy a Mikrotérségi Óvoda és Bölcsődén belül egyidejűleg 7 (hét) dolgozó rendelkezhet

 a Kjt. 39. § (3) bekezdése alapján adományozható címmel. [↑](#footnote-ref-10)